TRUE อ่อนตัว กูรูแนะถือมอง CP-China Mobile หนุน-ล้างขาดทุนรอปันผล
TRUE อ่อนตัว กูรูแนะถือมอง CP-China Mobile หนุน-ล้างขาดทุนรอปันผล ณ เวลา 10.23 น.อยู่ที่ 12.50 บาท ลบ 0.30 หรือ 2.34% มูลค่าการซื้อขาย 333.49 ล้านบาท
28 เม.ย. 2558

ผู้สื่อข่าวรายงานว่า ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ณ เวลา 10.23 น.อยู่ที่ 12.50 บาท ลบ 0.30 หรือ 2.34% โดยเปิดตลาดที่ 12.70 บาท ปรับตัวขึ้นแตะระดับสูงสุดที่ 12.80 บาท แตะระดับต่ำสุดที่ 12.50 บาท มูลค่าการซื้อขาย 333.49 ล้านบาท

บล.เคทีบี(ประเทศไทย)ระบุในบทวิเคราะห์ (28 เม.ย.) ว่า มติการประชุมผู้ถือหุ้นในวันที่ 24/04/58 ให้ TRUE ลดพาร์ล้างขาดทุนสะสมในงบเดี่ยว  โดยลดพาร์จาก 10 บาท เหลือ 4 บาท ส่งผลให้ TRUE เหลือผลขาดทุนสะสมในงบเดี่ยว ณ สิ้นปี 57 เพียง 33 ลบ. (งบรวมยังขาดทุน 26,306 ลบ.)
ขณะที่คาดกำไรสุทธิของ TRUE ในไตรมาส 1/58 ลดลงเหลือเพียง 1,086 ลบ. มองว่าการทำธุรกิจของ TRUE ที่เน้นการทำให้ครบวงจร มีการขยายธุรกิจทั้งแนวราบ และแนวดิ่ง คล้ายการทำธุรกิจ “กินรวบ” แบบเดียวกับ CP แต่ต่างกันตรงที่ TRUE ไม่ได้เป็นผู้นำตลาดและการรุกหลายทางจึงเป็นการลงทุนที่ไม่ค่อยเห็นผล ขณะที่ต้องใช้เงินทุนและใช้เวลาเป็นอย่างมาก อย่างไรก็ตามเชื่อว่าความแข็งแกร่งของกลุ่ม CP และ China Mobile จะช่วยสนับสนุนให้ธุรกิจของ TRUE แข็งแกร่งขึ้นเรื่อยๆต่อจากนี้
ยังคงราคาเหมาะสมของ TRUE ที่ 13.40 บาท มี Upside เหลือเพียง 5% จึงแนะนำเพียง “ถือ” ราคาหุ้น TRUE มีการปรับตัวขึ้นอย่างมากในช่วงก่อนหน้า ขณะที่ผลการดำเนินงานปรับตัวขึ้นอย่างช้าๆ อย่างไรก็ตามมองว่าธุรกิจของ TRUE กำลังเข้าสู่ช่วงเก็บเกี่ยวผลประโยชน์หลังเพิ่มทุน รวมทั้งการล้างขาดทุนสะสมเพื่อเตรียมจ่ายปันผลส่งสัญญาณบวกต่อมุมมองผลการดำเนินงานหลังจากนี้